30/2013

Kærður var úrskurður héraðsdóms þar sem hafnað var kröfum S ehf. við slit fjármálafyrirtækisins  L hf. og fallist á gagnkröfu L hf. á hendur S ehf. Krafa S ehf. var tilkomin vegna innstæðu í nafni félagsins sem afhent hafði verið L hf. að handveði og L hf. leyst til sín vegna vanskila S ehf. á tilteknum afleiðusamningi milli aðila. Ekki var fallist á með S ehf. að samið hefði verið um að einungis hluti hinnar handveðsettu innstæðu félli í hlut L hf. vegna uppgjörs afleiðusamningsins. Var því hafnað kröfu S ehf. við slit L hf. sem nam mismuninum. Þá var ekki fallist á kröfu S ehf. er laut að því að handveðréttur í tilteknum bankareikningi yrði aflétt.

Dómur Hæstaréttar.

Mál þetta dæma hæstaréttardómararnir M-kk-nf S-kk-nf, E-kk-nf T-kk-nf og I-kvk-nf B-kvk-nf.

Sóknaraðili skaut málinu til Hæstaréttar með kæru 3. janúar 2012, sem barst réttinum ásamt kærumálsgögnum 14. sama mánaðar. Kærður er úrskurður Héraðsdóms Reykjavíkur 20. desember 2012, þar sem hafnað var að viðurkenna kröfu að fjárhæð 35.453,36 evrur, sem sóknaraðili lýsti við slit varnaraðila, svo og kröfu sóknaraðila um að aflétt yrði handveðrétti varnaraðila í nánar tilgreindum eignum. Á hinn bóginn var tekin til greina krafa varnaraðila um að sóknaraðila yrði gert að greiða sér 20.752.812 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 21. nóvember 2008 til 17. janúar 2011, allt að frádreginni greiðslu síðastgreindan dag að fjárhæð 24.692.920 krónur. Kæruheimild er í 1. mgr. 179. gr. laga nr. 21/1991 um gjaldþrotaskipti o.fl. Sóknaraðili krefst þess að viðurkennd verði krafa sín á hendur varnaraðila að fjárhæð 35.453,36 evrur auk dráttarvaxta samkvæmt 1. mgr. 6. gr. laga nr. 38/2001 frá 17. janúar 2011 til greiðsludags og njóti hún stöðu búskröfu, sem sóknaraðili nefnir svo, við slit varnaraðila. Þá krefst sóknaraðili þess að aflétt verði handveðrétti varnaraðila í bankareikningum nr. 0101-38-712437 og 0101-05-192976. Loks krefst hann málkostnaðar í héraði og kærumálskostnaðar.

Varnaraðili krefst staðfestingar hins kærða úrskurðar og kærumálskostnaðar.

Eftir uppkvaðningu úrskurðar héraðsdóms hefur heiti varnaraðila verið breytt úr Landsbanka Íslands hf. í LBI hf.

Eins og ráðið verður af hinum kærða úrskurði hafði sóknaraðili ekki uppi kröfu við aðalmeðferð málsins í héraði um að aflétt yrði handveðrétti varnaraðila í bankareikningi nr. 0101-38-712437 og verður þeirri kröfu ekki komið að hér fyrir dómi. Þá kemur fram í kæru sóknaraðila til Hæstaréttar að hann hafi við aðalmeðferðina fallið frá kröfu um að aflétt yrði „handveðum í bréfum í fjármálagerningum til samræmis við samkomulag aðila“. Að þessu gættu verður hinn kærði úrskurður staðfestur með vísan til forsendna hans á þann hátt, sem í dómsorði greinir.

Sóknaraðila verður gert að greiða varnaraðila kærumálskostnað eins og segir í dómsorði.

Dómsorð:

Hafnað er að viðurkenna kröfu, sem sóknaraðili, Skólabrú ehf., lýsti við slit varnaraðila, LBI hf., um greiðslu á 35.453,36 evrum með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 17. janúar 2011 til greiðsludags, svo og kröfu sóknaraðila um að aflétt verði handveðrétti varnaraðila í bankareikningi nr. 0101-05-192976.

Sóknaraðili greiði varnaraðila 20.752.812 krónur með dráttarvöxtum samkvæmt 1. mgr. 6. gr. laga nr. 38/2001 frá 21. nóvember 2008 til 17. janúar 2011, allt að frádreginni greiðslu síðastgreindan dag að fjárhæð 24.692.920 krónur.

Ákvæði hins kærða úrskurðar um málskostnað er staðfest.

Sóknaraðili greiði varnaraðila 300.000 krónur í kærumálskostnað.